**אשכול ראשון:**

**אפרת**- לא ברור אם זה הגנים או האימונים, אבל את מקור השראה עבור כולנו. כלומר, היינו שמחות לרצוח אותך, כמובן, עם החיוך המתוק הזה אחרי 47 קילומטרים ו-189 כפיפות שמיכה. ואולי חרגתי בגמבה, לא נעים. לא, למות. עאלק אורחות חיים. רק לראות אותך עם כל הכושר הזה שיש עלייך- זה נראה לך בריא לנו שאת מעצבנת ככה? ומה עשית לקובי שלנו? נהיה שריר ליבה אחד גדול. אנחנו כבר לא מזהים אותו. אבל את יודעת מה הכי נגע בנו? היחס האישי. היכולת לקחת את חנונה כפרויקט פרטני, ההתמדה. ולא נשכח כמובן, איך כמעט מתנו מחוסר חמצן, בסיור בצפון, וחשבנו, אם כבר למות- אז בבית קברות, לא? אבל למה בתחילת השנה? לא חבל? עוד יש כל כך הרבה לראות. אפרת היקרה- תודה על הכל. ותדעי לך שלגבי המחזור הבא, המלצנו חד משמעית: צריך. יותר. מד"סים.

**אורנה**- עם ו' רפויה, ו-ה' דוממת. פסיק, ורק אז רווח. אין דבר כזה "לתכלל", זו בכלל לא מילה. למה כל הפונטים האלה? מספרים- רק במילים. שנים שחלפו, רק מימין לשמאל. ראשי תיבות יש לפרק. גוף ראשון? "אני חקרתי"? מי אתה, שתגיד "אני"? יבחוש בן שלולית. שתיחנק המורה שלך ללשון והבעה. "אני", הוא כותב לי. תנסה אולי: "הועלתה השערה ש"; "עבודה זו תבדוק"; אין אני, אין אתה, אין כלום. יש אותי, ואת העט שלי. ואל תדאג חמוד, עד שאני אסיים איתך, אתה באמת תרגיש כמו גוף שלישי. הזהרת אותנו בתחילת השנה, שיש מצב שאת לא רואה הכי טוב שיש. אורנה- עין יותר חדה משלך, ספק אם פגשנו או נפגוש. ושכל ישר, ומעבר לרוע הלב והאכזריות (סתם! סתם! סתם!) אנחנו יודעים, ומרגישים, שאהבת אותנו. אחד אחד, אחת ואחת, וכולנו יחד. כ' רפויה, אחרי אותיות בומ"פ. ו**כ**ולנו יחד. מודים לך על הספקה קבועה של דיו אדומה, סתם כי זה צבע אופטימי, לא כי זה הדם שלנו שנשפך על העבודות האלה…אוהבים אותך מאוד אורנה היקרה. ד"ר אורנה קזמירסקי.

**ענת חן**- לא ברור איך אפשר לעשות כל כך הרבה. כשאמרו מידענית, לא בדיוק הבנו. אז באמת בדקנו במילון. מסתבר שמידענית זה מישהי שבבקרים, בספריה, לצד ארוחת הבוקר, מובילה שיח באנגלית, על ענייני דיומא. מידענית, לפי ההגדרה- זו מישהי שהיא גם ספרנית, גם אמנית, גם מספרת סיפורים, גם אזרחית שהיא מפקדת, של חיילת, וגם- מתקנת גגות דולפים. ואת הכל בשקט, בנגיעות קלות. כמו הקולאז'ים שאת יוצרת- לוקחת מכאן, לוקחת משם- ומתוך הקיים, כמו בוראת יש מאין. מסתבר, כך עולה מהמילון, שמידענית, זו מישהי שאתה שואל אותה שאלה על פיסקה, והיא- הופכת לך את העבודה מקצה לקצה, מסבירה לך את מה שכתבת יותר טוב ממה שאתה עצמך חשבת שהבנת, רואה הרבה מעבר למילים ולאותיות, מזהה מבני עומק. קוראת ברוב קשב, ומצליחה להשיב ספינות מחשבה ומחקר אבודות מלב ים, לחוף מבטחים של מיקוד, והשחזה, וזיקוק מדוייק. במילים אחרות, חשוב לנו להתוודות- יש מצב שהיא כתבה, בערך חצי מהעבודות. ד"ר ענת חן.

**ענת שטרן**- ראש תחום מחקר, אבל בעצם גם אחראית על ההיסטוריה, ועל בולגריה, ועל מסלול התזה, והבינלאומיים שהיו, ואלה שעכשיו, ואלה שרק הגיעו, ועוד ועוד. הברק שיש לך בעיניים כשאת מדברת על מחקר. מדנס צדק כשאמר אתמול- זה לא תואר שני, זו אקדמיה, ואת אחד המייצגים המובהקים ביותר של הדבר הזה, שנקרא "אקדמיה" במקום הזה. מתוך אמונה אמיתית שמחקר הוא חסר ערך אם הוא לא מתחבר לאנשי מעשה, אבל גם שהמעשה חסר ערך אם הוא לא מחובר למחשבה, לידע רחב, לפרספקטיבה היסטורית. כיאה להיותה נצר, למשפחה של לוחמי חירות עשויים ללא חת- פחד זה לא בדיוק הקטע שלה. ללא מורא, ללא יראה- אין לה שום בעיה גם לאלף דובים צפוניים, אם צריך. עם שם שהוא שילוב בין אלת מלחמה כנענית וכוכב גרמני- לא פלא שהתוצאה היא כה מרשימה ואצילית. ענת שטרן.

**אשכול שני**

**אתי**- בולדוזר הפקות, בע"מ. (ההמשך נקרא כמו בשיחת טלפון, עם אתי בצד השני של הקו) אתי, את שומעת? חשבנו לעשות משהו צנוע. כן, בקטנה. הכי טוב פשוט. עדיף ככה. טיפוס צוקים ללא חבל, ואח"כ ארוחה צנועה, משהו קטן ככה, לא חייבים שלושה כוכבי מישלן גם שניים יספיקו- משם נמשיך בספינות אוויר, אבל עדיף אחת לכל צוות. כן…בדיוק. ואז חשבנו על רכיבה על צבי ים במפרץ עכו, כן. אין צבי ים, רק כרישים? בסדר, נתפשר. אין בעיה…. אתי, היה שינוי קטן, בסוף בגלל שינוי בלו"ז נעשה את זה על המאדים, בסדר? הלוואי על כולנו מגשימת חלומות כזו. אתי, גם ברגעים הכי קשים, כשהיינו בג'ט לג אחרי טיסה בקרנף, או אחרי צעידה של 30 מטר מארוחה לארוחה, או אחרי 15 דקות ארוכות שחלפו מסעודה לפריסה- ידענו שתמיד תהיי שם. תדאגי לכל פרט, עם סידורי שולחן שנראים יותר טוב ממה שהיה בחתונה שלנו. תודה על הכל.

**שלומי**- אם לא היית כזה גבוה, היינו אומרים לך שאתה נחבא אל הכלים. תמיד שם, בכל נ"צ, בכל שעה, מגיע לפני, עוזב אחרי. בענווה ובשקט. עם מזוודה של תשורות ביד אחת, וחליפות ביד השניה. שימורים לאלה ששומרים, ועוד ועוד. אה, וכמובן- מפתחות לכל חדר. מי שלא ראה את שלומי מסדר שולחן חגיגי… האמת? אף אחד לא ראה את שלומי מסדר משהו. איך שהוא, כשמגיעים, תמיד הכל כבר מוכן. וכשרוצים לומר תודה, מגלים שהוא כבר נעלם. כמו במשחק שנתי של גמדים וענקים. מגיע עם אתי, עושה את הקסם, ומתאדה לקסם הבא. ואיכשהו, תמיד מוכן לכל תרחיש. שלומי, שומע? כן אחי, זה חנונה. תגיד, יש לך במקרה מלחמתון? כן, כנראה הילדים הוציאו לי מהמזוודה לפני הטיסה. אתה יודע איך זה. כן. הלו, שלומי? יש לך אולי גם חולצה? אולי אפילו כמה? לא, אני אגיד לך, נתקעתי עם התיק הלא נכון וצריך קוד מב"ל מחר- ואני עם בגד גוף צמוד, בצבעים כחול-אדום שמדגיש לי את הישבן. הלו, שלומי? כן. יש לך תחתונים אולי, פשוט זה היה בתיק נפרד. לא? אין לך? רק עניבה עם ריצ'רץ'? תביא, אני כבר אסתדר עם זה איכשהו. שלומי, ברצינות רגע, אתה מרגש במי שאתה, ובאיך שאתה, וזכינו בך בענק. שיעור בצניעות, מקצועיות, נדיבות ורוחב לך- שלומי.

***אשכול שלישי***

***פתיח מדריכים****- ניסינו למצוא את המכנה המשותף של הרביעיה הזו. אין כזה. חוץ מקריטריון אחד שהיה תנאי סף לכניסה לסגל- בדיוק כמו ליד המתקנים בלונה פארק, הם כנראה נמדדו אחד אחד- פחות ממטר תשעים- בהצלחה במקום אחר.*

**יהודה**- מזל שהיתה קליטה באותו יום קיץ חם, באיצטדיון בסוצ'י. ואנחנו זכינו בכל העולמות. מפקד ולוחם, עם הכרות עמוקה של צה"ל לאורך ולרוחב. אבל גם מנכ"ל לשעבר של מועצה, ודוקטורנט, ובעיקר- אדם גדול עם לב רחב. יודעי דבר אומרים שתמיד היית כזה- אנושי, בגובה העיניים, למרות שזה קשה במקרה שלך. לא ברור לנו אם אתה מדריך, או מפקד, או מנטור לחיים, אז אנחנו פשוט נגדיר אותך בתואר הגבוה ביותר שיש לנו כאן: אזרח בכיר. האיש והסופר, יהודה יוחננוף!

**ערן**- גורם פוליטי כזה או אחר דיווח שהוא חולם עליו בלילות. גם אנחנו. אולי אמרנו משהו לא במקום? האם יש מצב שהוקלטנו? יכול להיות שמישהו מהצוות גויס כעד מדינה? הכפתור במיקרופון שאף אחד לו יודע מה הוא עושה- זה מכשיר הקלטה? כך או אחרת, בתוכנית הלאומית להגנה על חוקרים החליטו אחרי שנים לבנות לו זהות חדשה- מדריך במב"ל. לא ברור מי המטורף שהחליט להביא חוקר שחיתויות למקום הכי מושחת (תרגעי, דגנית. במובן המפנק והחוקי של המילה, כמובן). אוהבים אותך מאוד, ערן, ותזכור- יש לנו תמונות מהפעם ההיא, בהודו, שאתה ושי נעלמתם לכמה שעות. לא היינו רוצים ש…

בקיצור, האיש והגובה, האיש והזקן, האיש והזכות לשמור על שתיקה- בשבילנו אתה כמו אח. או כמו שקוראים לזה בצוות 1- קמין.

**שי**- הסגפן שמדריכים. נזיר בודהיסטי בפוטנציה. או אולי בעצם, סאלפי. לא מעשן, חוץ מאשר כשהוא כן. לא אוכל פחמימות, אלא אם כן יש כאלה. מקפיד להתאמן באופן קבוע, אלא אם כן לא הסתדר. לא מתקרב לכנאפה, אלא אם כן היא מממתקי ברגותי, או מעמאן, או… ממקום שיש בו כנאפה. חולם בלילה על אל-חרם-א-שריף, ובין סיגריה לסיגריה, מתקתק דוקטורט. אימת בלאטה. גאוות מחזור מ"ה. חד כתער, אבל גם יודע לשים את היד על הכתף כשצריך (או כמו שקוראים לזה- רכז). הוא היה פעם שי, והיום הוא רק מנור, אבל 15 שנה, לך תזכור. האיש והפאודה, האיש והטחינה, האיש והכנאפה, האיש ושם המשפחה שאף אחד לא באמת יודע לבטא- נסיך ערב (הסעודית, כמובן), שי פיע… פאיי….פיי…. עזוב. פשוט שי.

**רפי**- הנה הגדרה לתשבץ היגיון- ממעמקים, שלילי לגבי סוף המשחק. דיפלומט. שי בטח גמר לפתור את זה ראשון. אוהד שרוף של הפועל, עד כדי כך שעם השנים, מהפסד להפסד, הוא נהיה ג'ינג'י. בדרכך השקטה דע לך שחלחלת ונגעת בכולנו. ביכולת תמיד להביא זווית אחרת, נקודה למחשבה, הגיגים לאומיים, לאומיים לאחר מחלוקת נוקבת בקמפוס הצפוני. אושיית תרבות, עם הכרות רחבה המשתרעת ממחול, דרך תיאטרון, מוסיקה, קולנוע ועוד. ובעיקר, אולי, על היכולת להביא עולם אחר למב"ל. הכרות רחבה עם העולם הדיפלומטי, ועם העולם בכלל, נסיון רב שנים במגוון זירות וחזיתות. היווית עבורנו חלון, ונקודת מבט אחרת וייחודית.

**אשכול רביעי**

**מתן**- "מתן, אתה שומע? יש ליקוי חמה. אתה יכול לסדר את זה רגע?". "איראן פרשה מהסכם הגרעין תשיגו בבקשה את מתן". יש מרצה בשער. אין מרצה בשער. אין מרצה בכלל. יש דילמה, יש בעיה, יש סוגיה, יש קושיה, יש אתגר, יש מחלוקת, יש מציאות- תביאו את מתן. האיש שהוא הכל. אתמול תפסנו מישהו מכאן וביקשנו לקבל אסוסיאציה לאיש והאגדה- מתן. הוא/היא מיד ענו: "מתן? מתן זה הכל". וזה בדיוק ובאמת כך ממש. האיש וה- תיאומים, לו"זים, תזכורות, כרטיסי טיסה, חוברות, תרגומים, האקווריום האחורי, היציע הקדמי, המרצים שבכף ידו. מפשר, ממתן, מארגן, שוזר את הטירוף שיכל להיות כאן למסכת מאורגנת ומעולה ומשובחת- ארוזה ומאורגנת היטב. לא ברור לנו מאיפה יש לך את הכוחות, או את הזמן, או… בעיקר… את הסבלנות. הרי בינינו, חלק מהזמן, כלומר לרוב חוץ מבלילה- אנחנו נודניקים שאין לתאר. יש לנו שתי מילים שמתמצתות את מי ומה שהיית עבורנו בשנה הזו: מתן אור.

**יוני**- יוני, יוני. בין שאלה לתשובה, אמר האלוף שאמר הרמב"ם, יש רגע של כפירה. לפעמים, הרגע מתארך קצת. 10 חודשים זה לקח לך. עשרה חודשים של כפירה. עשרה חודשים ארוכים שחלפו בין הרגע ששאלת את עצמך, האם זה המחזור הכי טוב שאי פעם היה כאן? יכול להיות? יש מצב? אבל אך פעם לא מאוחר יוני. תמיד יש דרך לשוב למוטב, ולמצוא את הדרך הישרה- ואנחנו שמחים שבחרת בה. וגם אנחנו אוהבים אותך יוני. אגב, לנו מעולם לא היו ספקות- ידענו מהרגע הראשון שאתה המד"ר הטוב ביותר שהיה לנו במב"ל. ואנחנו מודים על הגמישות, ועל הפתיחות, בשם כולנו, אבל גם, בנימה אישית, מהנשיאות- על העובדה שלמרות שכבר שמעת הכל, איפשרת לנו להיות צודקים, וטועים, וכל מה שביניהם. אין לנו ספק שתרקיע שחקים בדרכך החדשה. ואם אתה מבולבל, או קצת אבוד, או מרגיש שהאזרחות לא מספיק מתוכננת- אל תדאג, מתן תמיד יכול לשלוח לך כרטיסיה קטנה, עם לו"ז ומקראה.

**אשכול חמישי**

**יוסי**- אמרו חז"ל, בן שִׁבְעִים- לשֵׂיבָה. עאלק שֵׂיבָה. הביטוי "אין דברים כאלה" הומצא עליך יוסי. בור סוד שאינו מאבד טיפה של ידע. פתחת את נופיה של הארץ, את ההגיון הסמוי של פרשות מים, ופריסת גבולות, קערים וקמרים. התאהבנו בך, אבל דרכך גם בהיסטוריה, ובגיאוגרפיה. פרופסור וג'נטלמן, ניוקומב ופולה. גיאוגרף ומחנך. גם אנחנו כמוך, אחרי שנה משותפת, בני ארצי. בני הארץ. הפרופסור, מ"קסה דה חיפה"- יוסי בן ארצי.

**אלוף**- איש אשר רוח בו. זכינו בו לקראת השליש האחרון של המחזור, הוגדרנו על ידו כמחזור שרוף ואבוד, אבל בסוף גם הוא נשבר ולא עמד בקסם. אנחנו, מצידנו- הרווחנו מפקד חושב, מאתגר, מערער מוסכמות, ומעורר מחשבה. היה את השיעור ההוא, ואת השיחה ההיא בערבו של יום, ושיחות עדכון מהנעשה בשולחן המטה הכללי. אבל בעיקר רצינו להודות על רגעים קטנים יותר: שיחות קצרות וקצובות- בתור לחיסונים למזרח, או ברכבת מהירה בין תחנות קטנות, או בדרכים לא סלולות בין פאב לקרן רחוב. על הטבעיות שבה בחרת לשהות איתנו, אנחנו כמעט חושדים בך שהתגעגעת לתקופתך כמשתתף, סליחה- חניך. חכם השביל, וחכם ההולך בו, ושמחנו שצעדת בו- לא רק מלפנים, ולא רק בראש, אלא לצידנו- עם אוזן כרויה, ופתיחות רבה. האלוף, איתי וירוב.